KIRJALLINEN KYSYMYS E-2924/98

esittäjä(t): Daniela Raschhofer (NI) komissiolle

(2. lokakuuta 1998)

Aihe: Sanomalehtien tukeminen

EU:n komissio on tunnetusti erittäin kiinnostunut politiikkansa seurauksista, ja tästä syystä se panostaa huomattavasti tiedotusvälinetyöhön. Itävaltalaisessa "Der Standard" -päivälehdessä ilmestyi kaikkiaan kymmenen kokosivun mittainen artikkelisarja, jossa käsiteltiin yhteisön laajentumista. Komissio myönsi taloudellista tukea artikkelisarjan julkaisemista varten.

1. Millaisten yleisten periaatteiden mukaisesti myönnetään taloudellista tukea Euroopan unionia käsitteleviä raportteja varten?

2. Myönnetäänkö ja myönnettiinkö tällaista tukea pelkästään Itävaltaan tai uusiin jäsenvaltioihin vai saivatko kaikki 15 jäsenvaltiota tätä tukea?

3. Mitkä kaikki eurooppalaiset sanomalehdet saivat taloudellista tukea?

4. Mitä aihealueita eurooppalaista tukea saaneissa raporteissa käsiteltiin?

5. Mitkä itävaltalaiset sanomalehdet ovat saaneet taloudellista tukea Euroopan unionia koskevia artikkelisarjoja varten Itävallan liityttyä EU:n jäseneksi?

6. Mitkä olivat ne ratkaisevat perusteet, joilla sanomalehtien valinnasta päätettiin?

7. Mitä aiheita näissä artikkeleissa on käsitelty sen jälkeen, kun Itävalta liittyi EU:n jäseneksi?

8. Mistä budjettikohdasta rahoitetaan tiedotusvälineiden raporttien taloudellisesta tukemisesta aiheutuvat menot?

9. Miten paljon taloudellista tukea myönnettiin koko Eurooppaan ja Itävaltaan vuonna 1997 ja miten paljon sitä myönnetään vuonna 1998?

Komission jäsenen Marcelino Orejankomission puolesta antama vastaus

(22. joulukuuta 1998)

Kaikkia komission ja tiedotusvälineiden välisiä suhteita säännellään lehdistön vapautta ja riippumattomuutta koskevilla yleisillä periaatteilla. Komissio ei "tilaa" artikkeleita. Se kannustaa lehdistöä kirjoittamaan EU:hun liittyvistä kysymyksistä tarjoamalla yksityiskohtaista dokumentaatiota, mahdollistamalla ammatillisten tietojen saatavuuden ja suosimalla suoria kontakteja.

Eri jäsenvaltioiden suurimmissa sanomalehdissä on kirjoitettu niiden omasta aloitteesta EU:hun liittyvien kysymysten eri näkökohdista. Käsiteltyjä aiheita ovat olleet EU:ssa toteutettavat suuret muutokset, kuten euro, Amsterdamin sopimus ja rakennerahastopolitiikka.

Taloudellinen tuki, jolla on pyritty varmistamaan täydellisten tietojen saatavuus asettamatta koskaan kyseenalaiseksi sanomalehden omaa päätösvaltaa tai yleistä linjaa, jakautuu kahteen eri lajiin: kaupallisen mainostilan tarjoaminen tai lehden mukana olevan irrotettavan liiteosan kustantaminen taikka lehdessä julkaistavan EU-kysymyksiä käsittelevän palstan tukeminen taloudellisesti puuttumatta artikkelien sisältöön. Tällainen taloudellinen tuki vaihtelee jäsenvaltiosta toiseen kunkin jäsenvaltion lehdistön ja väestön tottumuksien mukaan. Hyvää yhteistyötä on toteutettu esimerkiksi lehtien "The Irish Times" ja "El Pais" kanssa.

Komissio ei tarjoa minkäänlaista toistuvaa tai säännöllistä tukea, vaan tuen myöntäminen riippuu aloitteen laadusta.

Itävallassa taloudellista tukea on myönnetty esimerkiksi sanomalehdille "Die Presse", "Der Standard" ja "Kleine Zeitung", viikkolehdille "Oberösterreichische Rundschau" ja "Niederösterreichische Nachrichten", kerran kuussa ilmestyvälle "A3"-lehdelle ja kahdesti kuussa ilmestyvälle "idk"-julkaisulle. Tiedotusvälineen valinnan perusteina ovat olleet sen laatu ja lukijakunta, levikki Itävallan mielipidejohtajien keskuudessa tai muiden sellaisten ryhmien joukossa, joita määrätyt EU-kysymykset erityisesti koskevat. Aiheet, joita varten taloudellista tukea on myönnetty, ovat samat kuin muissakin jäsenvaltioissa eli euro, laajentuminen, parlamenttivaalit, rakennerahastot, kansalaisten oikeudet ja maatalous. Asiaankuuluvat budjettikohdat ovat B3-3000 ja B3-3060.

Taloudellisen tuen määrä oli 98 000 ecua vuonna 1997 ja 24 000 ecua vuonna 1998.